Document ID: 32007D0732

NÕUKOGU ÜHISMEEDE 2007/732/ÜVJP,
13. november 2007,
millega muudetakse ühismeedet 2007/106/ÜVJP, millega pikendatakse Afganistani nimetatud Euroopa Liidu eriesindaja volitusi
EUROOPA LIIDU NÕUKOGU,
võttes arvesse Euroopa Liidu lepingut, eriti selle artiklit 14, artikli 18 lõiget 5 ja artikli 23 lõiget 2,
ning arvestades järgmist:
(1)
Nõukogu võttis 15. veebruaril 2007 vastu ühismeetme 2007/106/ÜVJP, millega pikendatakse Afganistani nimetatud Euroopa Liidu eriesindaja volitusi. (1)
(2)
Nõukogu võttis 30. mail 2007 vastu ühismeetme 2007/369/ÜVJP Euroopa Liidu politseimissiooni kohta Afganistanis (EUPOL AFGHANISTAN), (2) mille kestus on kolm aastat.
(3)
Nõukogu võttis 13. novembril 2007 vastu ühismeetme 2007/733/ÜVJP, (3) millega muudetakse ühismeedet 2007/369/ÜVJP, et võtta arvesse uut ELi kriisiohje tsiviiloperatsioonide juhtimis- ja kontrollistruktuuri, mille nõukogu kiitis heaks 18. juunil 2007.
(4)
Afganistani nimetatud Euroopa Liidu eriesindaja volitusi tuleks muuta, et võtta arvesse tema rolli seoses EUPOL AFGHANISTANiga kooskõlas uue ELi kriisiohje tsiviiloperatsioonide juhtimis- ja kontrollistruktuuriga,
ON VASTU VÕTNUD KÄESOLEVA ÜHISMEETME:
Artikkel 1
Ühismeedet 2007/106/ÜVJP muudetakse järgmiselt:
1.
artiklisse 3 lisatakse järgmine punkt:
„i)
anda Afganistanis läbiviidava Euroopa Liidu politseimissiooni (EUPOL AFGHANISTAN) juhile kohalikul tasandil poliitilisi suuniseid. ELi eriesindaja ja tsiviiloperatsiooni ülem konsulteerivad vajaduse korral omavahel.”;
2.
artikli 7 lõikest 2 jäetakse punkt e välja.
Artikkel 2
Käesolev ühismeede jõustub selle vastuvõtmise päeval.
Artikkel 3
Käesolev ühismeede avaldatakse Euroopa Liidu Teatajas.
Brüssel, 13. november 2007

Labels: 18
15
5